**ΓΕΝΙΚΗ ΣΥΝΕΛΕΥΣΗ**

**την Πέμπτη 5.11.2015**

**H ψήφιση του νέου μνημονίου και τα μέτρα που δρομολογούνται, έχουν για άλλη μια φορά στο επίκεντρο τους τον κόσμο της εργασίας**. Στο όνομα της «διαπραγμάτευσης» και της «σωτηρίας της χώρας», εναπομείναντα δικαιώματα και κατακτήσεις των εργαζομένων τίθενται σε αμφισβήτηση. Είναι προφανές ότι στη διαδικασία υλοποίησης του 3ου Μνημονίου, η κυβέρνηση θα προχωρήσει το αμέσως επόμενο διάστημα σε σκληρές νομοθετικές πρωτοβουλίες που θα αφορούν :

* **Το ασφαλιστικό σύστημα,** με παρεμβάσεις που δεν θα θίγουν μόνο τους συνταξιούχους ή τους συναδέλφους που βρίσκονται κοντά στη σύνταξη, αλλά που στην ουσία θα ακυρώνουν και για τις νεότερες γενιές, την προοπτική οποιασδήποτε αξιοπρεπούς σύνταξης.
* Την ριζική αλλαγή του χάρτη των φορολογικών Υπηρεσιών μέσω της περαιτέρω **ανεξαρτητοποίησης της ΓΓΔΕ**. Διαδικασία, που όπως αποτυπώνεται στο μνημόνιο αφήνει πολλά ανοιχτά ζητήματα για την σχέση του φορέα και κατά συνέπεια των εργαζομένων, με την Δημόσια Διοίκηση και το ΥΠΟΙΚ.
* **Νέο μισθολόγιο για το Δημόσιο.** Μισθολόγιο που θα κινηθεί εντός του πλαισίου που το μνημόνιο θέτει και σύμφωνα με το οποίο θα πρέπει να επιτυγχάνεται η συνεχής μείωση της μισθολογικής δαπάνης του Δημοσίου, ως ποσοστό του ΑΕΠ.
* **Την οριστική διάλυση του ΣΔΟΕ** και την νέα ‘’αναδιοργάνωση’’ των υπηρεσιών μας, που υποκρύπτει **νέο κλείσιμο εφοριών.**

Όλα τα παραπάνω έρχονται να προστεθούν στις **ακραίες συνθήκες εργασίας** που βιώνουν οι εργαζόμενοι στις υπηρεσίες μας, την **μισθολογική κατηγοριοποίηση** των εργαζομένων (1Κ), την έλλειψη προσωπικού, τα ζητήματα των **απλήρωτων υπερωριών**, την έλλειψη **νομικής κάλυψης** για ζητήματα που προκύπτουν κατά την κάλυψη των καθηκόντων κλπ.

Απέναντι σ΄ αυτή την κατάσταση και όλα όσα ετοιμάζονται και προωθούνται, δεν πρέπει να μένουμε απαθείς. **Οι αγώνες** του προηγούμενου διαστήματος έδειξαν ότι, παρά τις δυσκολίες και τα προβλήματα του συνδικαλιστικού κινήματος, **μπορούν να έχουν αποτελέσματα** (βλ. την ακύρωση του Νόμου για την αξιολόγηση, την επιστροφή των απολυμένων κλπ). Προϋπόθεση γι΄ αυτό, η **ενότητα και η αποφασιστικότητα** ενόψει αυτών που έχουμε μπροστά μας. **Οι συλλογικές διαδικασίες και η μαζική συμμετοχή σε όλες τις πρωτοβουλίες μας, θα στείλουν το μήνυμα ότι δεν θα είμαστε παρατηρητές των εξελίξεων.**

**ΣΥΜΜΕΤΕΧΟΥΜΕ ΜΑΖΙΚΑ ΣΤΗ ΓΕΝΙΚΗ ΣΥΝΕΛΕΥΣΗ ΤΟΥ ΣΥΛΛΟΓΟΥ ΜΑΣ**

**ΤΗΝ ΠΕΜΠΤΗ 5.11.2015 και ώρα 10π.μ. ΣΤΟ ΣΤΑΔΙΟ ΕΙΡΗΝΗΣ & ΦΙΛΙΑΣ (Σ.Ε.Φ.)**

**ΣΥΛΛΟΓΙΚΑ ΑΠΟΦΑΣΙΖΟΥΜΕ ΓΙΑ ΤΟ ΜΕΛΛΟΝ ΜΑΣ**

**30.10.2015**

**για το Δ.Σ.**

**Ο Πρόεδρος Ο Γεν. Γραμματέας**

**Μέρκος Δημήτριος Σπανάκης Βασίλειος Πέτρος**